Un angajat al Salinei Slănic a murit în timpul programului. Salvamontiștii au recuperat trupul dintr-o zonă dificilă. VIDEO
Un lucrător al Salinei Slănic a murit, marți, în timpul programului. Salvatorii din cadrul Salvamont Prahova au intervenit pentru recuperarea acestuia, victima aflându-se într-o zonă cu acces dificil.
Persoana în cauză este un muncitor în vârstă de 53 de ani cunoscut cu afecţiuni cardiace, au transmis surse pentru Agerpres.
"Intervenţie mai puţin obişnuită pentru Salvamont Prahova - formaţia Cheia, solicitată să intervină la Salina Slănic, pentru evacuarea unui lucrător care a decedat în urma unui stop cardio-respirator. Cum nu exista altă posibilitate de evacuare, deoarece accesul în partea superioară a salinei se face pe o scară extrem de îngustă, s-a procedat la lansarea victimei cu targa UT-2000, de la o înălţime de peste 70 m", se arată într-o postare pe pagina de Facebook a Salvamont Prahova.